# 3.2. Baixo sospeita

# Documéntate ben!

Acabas de realizar un traballo monográfico sobre a banda deseñada galega en xeral, pero sabes cal é a situación da banda deseñada no teu centro en particular? Para poder levar a cabo esta investigación, é fundamental que revises todos os documentos que poidan serche de utilidade, e que mellor que a biblioteca do teu centro para isto? Ese é o lugar onde máis mostras poderás atopar sobre a banda deseñada, e é hora de poñerse mans á obra.

Vai á biblioteca e revisa os cómics dispoñibles en galego.

Fai primeiro unha reflexión global sobre eles e, logo, escolle o que máis che chamase a atención para presentarllo ao resto da clase.

## Lectura facilitada

Xa fixeches un traballo sobre a banda deseñada galega.

Agora pensa: Como é a banda deseñada no teu centro?

Para isto, investigarás a biblioteca do teu instituto.

Alí atoparás bandas deseñadas. Úsaas para este traballo.

Sigue os seguintes pasos:

1. Busca na biblioteca os cómics en galego.

2. Fai unha descrición de que tipo de cómics son.

3. Escolle un que chame a túa atención e preséntallo ao resto do grupo.

## Audio

audio/mpeg

## Unha pequena axuda?

Nesa inspección da biblioteca fíxate en aspectos como os seguintes:

- Hai unha sección específica para a banda deseñada ou estes libros están mesturados con outro tipo de literatura?
- Hai máis mostras en castelán ou en galego?
- Cantos títulos atopaches en galego?
- Coñecías previamente algún dos cómics? Cales?

Estas preguntas poderán servirche de guía. Despois de toda esta revisión, escolle a banda deseñada que queiras compartir cos teus compañeiros e compañeiras.

# É hora de compartir o caso

Agora que xa revisaches a biblioteca e escolliches unha banda deseñada, chegou o momento de presentarlla ao resto da clase. Prepara para isto un pequeno guión que che permita realizar unha breve exposición oral de entre 2 e 3 minutos.

Para a túa exposición, decide con que tipo de apoio prefires contar: por exemplo, podes levar o libro fisicamente ou preparar unha presentación.

Sé orixinal e non deixes a ninguén indiferente!

## Unha posible estrutura

Se precisas axuda para decidir como estruturar a túa exposición, podes inspirarte neste guión:

1. Introdución: cal é a situación da banda deseñada na biblioteca?
2. Presentación da túa escolla: que cómic escolliches? Aproveita para ensinarllo ao grupo (ben fisicamente, ben a través dalgunha imaxe).
3. Xustificación da escolla: explica por que te decantaches por esa banda deseñada (lembra que non hai unha resposta correcta, calquera razón é válida se é a túa).
4. Argumento: resume o argumento da banda deseñada, pero coidado con non facer espóiler!
5. Opinión: presenta a túa opinión sobre o libro e indica a que tipo de lector llo recomendarías.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)