# 1. Detectives en acción

## Glosario

## Guionista

Definición:

  Persoa responsable de elaborar a trama da historia, os diálogos... Desenvolve o seu labor antes da fase do deseño.

Exemplo:

  Os cómics desta autora son moi bos e enganchan moito. É unha gran guionista.

## Historietista

Definición:

Figura profesional na creación do cómic que pode encargarse tanto de guionizar, como de debuxar ou rotular as bandas deseñadas.

Exemplo:

  O historietista deste cómic é o responsable de toda a creación, incluso das ilustracións.

## Rotulista

Definición:

  Persoa encargada de maquetar e deseñar os diálogos, onomatopeas ou outros elementos verbais dos cómics.

Exemplo:

  Eu prefiro ser rotulista que debuxante, xa que teño boa letra.

# Colle a túa lupa

A día de hoxe, a mocidade consome historias en formatos moi variados: vídeos curtos en redes sociais, series, videoxogos, memes... Un destes formatos é o das novelas gráficas, que combinan imaxe e palabra.

Sabes que outros nomes recibe este tipo de creacións?

Olla o vídeo e descúbreo!

## Audio

audio/mpeg

# Queres ser mangaka?

Ás e aos debuxantes de cómic chámaselles mangakas, historietistas ou autores de cómic. Concretamente, o termo mangaka procede do xaponés combinando ''manga'' e o sufixo ''-ka'' (creador). Ademais, estas persoas asumen múltiples roles: son guionistas, debuxantes e rotulistas.

Todo este traballo dá lugar ao que coñecemos como banda deseñada. Aquí tes algúns exemplos en galego:

## Sabías que...?

Contamos en Galicia con importantes mostras de banda deseñada. De feito, no ano 2024 o cómic O corpo de cristo, de Bea Lema, gañou o Premio Nacional do Cómic.

Ao longo deste recurso, descubrirás máis mostras de banda deseñada galega.

## O mítico Dragon Ball

De seguro que coñeces o manga de Dragon Ball, de orixe xaponesa, que narra a historia do guerreiro Son Goku. Sabías que este manga foi traducido en múltiples formatos á lingua galega?

## Unha de gringos

Se che preguntasen que é un meme, saberías responder? E ocorreríaseche a posibilidade de crear un meme en formato de banda deseñada? Aquí tes un exemplo disto, para que vaias entrando en contacto coas múltiples formas e finalidades que poden ter os cómics.

Neste contexto, chega a ti unha nova proposta: por que non converterte en mangaka e crear unha pequena banda deseñada? Aceptas o reto de pasar de consumir contidos a crealos ti?

## Lectura facilitada

Que é unha persoa mangaka?

As persoas que fan cómics chámanse:

- Mangakas.
- Historietistas.
- Autores de cómic.

A palabra mangaka vén do xaponés. Significa “persoa que crea manga”.

Estas persoas fan varias tarefas:

- Escriben a historia
- Debuxan
- Engaden os textos (rotulación)

Que é a banda deseñada?

Todo este traballo crea o que chamamos banda deseñada.

Aquí tes algúns exemplos:

1. Banda deseñada en Galicia
   - En Galicia hai cómics moi importantes.
   - No 2024, o cómic galego O corpo de Cristo gañou o Premio Nacional do Cómic. É unha banda deseñada de Bea Lema.
   - Máis adiante, coñecerás moitos máis exemplos de cómics galegos.
2. Manga coñecido
   - Seguramente coñezas Dragon Ball.
   - Conta a historia de Son Goku, un guerreiro.
   - Este manga xaponés traduciuse ao galego.
3. Memes e cómics
   - Un meme é unha imaxe divertida. Pode ter tamén texto.
   - Moitas veces emprégase o cómic para crear memes.

Aceptas o reto de crear o teu propio cómic?

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)